Arendalsvassdraget
Store norske leksikon,Geografi,Norges geografi,Agder,Arendal
Arendalsvassdraget er et vassdrag i Agder og Vestfold og Telemark fylker. Den øvre delen ligger i Vest-Telemark og består blant annet av de store innsjøene Nisser (247–244 meter over havet), Fyresvatnet (280–275 meter over havet) og Nesvatn (510–493 meter over havet) med tilløpselver som Finndøl, som renner fra Fyresdalsheiane til Fyresvatnet, og Åmdalsåi, som renner gjennom Skredvatn og Vråvatn til Nisser. Avløpselvene, henholdsvis Nisserelva (Storåna) og Fyresdalsåna, løper sammen ved Haugsjåsund og danner Nidelva. Like nedenfor elvemøtet renner Nidelva inn i Agder, der den noe nord for Åmli tettsted mottar Gjøv fra Nesvatn. Nidelva danner lenger nede innsjøen Nelaug (140–137 meter over havet), og danner flere fosser mellom denne og utløpet ved Arendal.
Arendalsvassdraget (Nidelva) har et nedbørfelt på 4015 kvadratkilometer, og største lengde er 221 kilometer. Vassdraget er utbygd med i alt 43 små og store kraftstasjoner (2019), 13 i Agder (i Åmli, Froland og Grimstad kommuner) og 30 i Vestfold og Telemark (i Tokke, Kviteseid, Nissedal og Fyresdal kommuner). Samlet maksimal ytelse i kraftverkene i vassdraget er 554 MW og midlere årsproduksjon 2418 GWh. De største kraftstasjonene 2019 Kraftstasjon Inntak Midlere årsproduksjon (GWh) Maksimal ytelse (MW)     Bøylefoss Haugsjå dam 419 65   Rygene Nidelva (elvekraft) 316 55   Finndøla Gausvatn/Votna 266 108   Jørundland Nesvatn 212 55   Andre (39 stk)  1205 271   Totalt (43 stk)  2418  554 Les mer i Store norske leksikon vassdrag